Kalibras

Kalibras ( – kiek sveria, fr. calibre) – skaitinė ginklo vamzdžio, sviedinio ar kulkos skersmens išraiška. Vienas iš pagrindinių rodiklių, nurodančių šaunamojo ginklo galią, įprastai stambesnis kalibras reiškia galingesnį ginklą.

Nešaunamųjų ginklų kalibras 
Kalibru išreiškiamas ir nešaunamųjų ginklų galingumas:
 Raketų kalibras – raketos skersmuo milimetrais. Taip apibūdinamos ir raketos, kurios nėra iššaunamos pro šaunamojo ginklo vamzdį, kaip rusiškų tankų pabūklų prieštankinės raketos. Pvz. 60 mm raketa.
 TSRS ir Rusijoje sąvoka kalibras naudojama apibūdinti aviacinių bombų galingumą. Šiuo atveju kalibras matuojamas bombos mase.

Šaunamųjų ginklų kalibras 
Vamzdžio kalibras nustatomas pagal:
 Lygiavamzdžių ginklų – nustatomas pagal vamzdžio kanalo skersmenį,
 Graižtvinių ginklų – pagal skersmenį tarp laukų.
Ginklų su kūginiais vamzdžiais kalibras kintantis, jis užrašomas dviem skaičiais – kalibru drūtgalyje ir kalibru laibgalyje.

Sviedinio ar kulkos kalibras nustatomas pagal skersmenį storiausioje vietoje. Šovinio kalibras sutampa su šovinio kulkos ar sviedinio kalibru. Šovinio rūšis paprastai užrašoma nurodant kalibrą ir šovinio tūtelės ilgį, kartais pridedant papildomą žodelį ar santrumpą. Pvz. 9×18 mm, 9×19 mm Luger, .223 Remington, .308 Winchester ir t. t.

Kalibrai matuojami milimetrais arba colio dalimis. Kalibruose colio dalimis dešimtainis ženklas būna taškas, 0 prieš jį paprastai praleidžiamas. Skaitant dažniausiai skaitomas tik skaičius, dešimtainį tašką praleidžiant – t. y., .45 kalibras vadinamas „keturiasdešimt penktu kalibru“.

Vienose šalyse kalibras matuojamas tarp graižtvų laukų, kitose – tarp dugnų, todėl vienodas skaičius kalibro pavadinime gali reikšti skirtingus kalibrus. Pvz., 9×18 mm Makarovo pistoleto ir 9×19 mm Parabellumo šoviniai:
 Makarovo 9 mm – tai skersmuo tarp laukų, o pačios kulkos realus skersmuo yra 9,25 mm. 0,25 mm skirti įsirėžti į graižtvų griovelius.
 Parabellumo 9 mm – tai skersmuo tarp dugnų, todėl pistoleto kalibras sutampa su kulkos kalibru (kulkos skersmuo irgi 9 mm), tuo tarpu atstumas tarp priešingų laukų yra 8,8 mm.

Lygiavamzdžių ginklų kalibras 

Tai didžiausių apvalių kulkų, kurias galima išlieti iš vieno angliškojo svaro (454 g) švino, skaičius:
 28-tas medžioklinis kalibras – 14 mm vamzdis
 24-tas kalibras – 14,7 mm vamzdis
 20-tas kalibras – 15,6 mm vamzdis
 16-tas kalibras – 16,8 mm vamzdis
 12-tas kalibras – 18,5 mm vamzdis
 10-tas kalibras – 19,7 mm vamzdis
 4-tas kalibras – 26,5 mm vamzdis

Populiariausi lygiavamzdžių šautuvų medžioklėje kalibrai – 12 ir 16. Rečiau naudojami 20, 24 bei 28. Retai naudojamas 10 kalibras, dažniausiai ančių medžioklėje.

Paplitęs signalinių pistoletų kalibras yra 26,5 mm, kas atitinka 4-tą kalibrą.

Vamzdžio ilgis kalibrais 
Pabūklų vamzdžių ilgis neretai nurodomas kalibrais. Pvz., JAV Iowa klasės linijinių laivų Ūbattleships) pagrindinės patrankos kartais žymimos kaip 16"/50 kalibro. Tai reiškia, kad vamzdžio kalibras yra 16 colių, o vamzdžio ilgis yra 800 colių (16 x 50 = 800). Arba vokiško tanko „Pantera“ patranką kartais žymi kaip 75 mm L/70, kas reiškia, kad patrankos kalibras 75 mm, o vamzdžio ilgis yra 5250 mm.

Kalibrais kartais nurodomas ir sviedinio ilgis.

Ginklai